**ΕΡΓΑΣΤΗΡΙΟ ΑΡΧΑΙΑΣ ΡΗΤΟΡΙΚΗΣ ΚΑΙ ΔΡΑΜΑΤΙΚΗΣ ΤΕΧΝΗΣ**

**3ος ΚΥΚΛΟΣ ΑΝΟΙΚΤΩΝ ΠΑΝΕΠΙΣΤΗΜΙΑΚΩΝ ΣΕΜΙΝΑΡΙΩΝ**

**Παρασκευή 1 Δεκεμβρίου 2017, Αμφιθέατρο «Ν. Πολίτης», ώρα 19:00**

**Αμφιλόχιος Παπαθωμάς, Καθηγητής της Αρχαίας Ελληνικής Φιλολογίας – Παπυρολογίας, Πρόεδρος του Τμήματος Φιλολογίας Πανεπιστημίου Αθηνών**

**«Οι επιδράσεις της αττικής ιστοριογραφίας στο κείμενο του Δέξιππου του Αθηναίου (3ου μ.Χ.), Νέο Παλίμψηστο, Εθν.Βιβλ. Ανόβερο».**

# Βιογραφικό σημείωμα τού Αμφιλοχίου Παπαθωμά

Γεννήθηκε το 1969 στον Πειραιά. Σπούδασε κλασική φιλολογία στο Τμήμα Φιλολογίας του Πανεπιστημίου Αθηνών (Πτυχίο με άριστα, 1990) και στη Φιλοσοφική Σχολή του Πανεπιστημίου της Χαϊδελβέργης (Διδακτορικό δίπλωμα στην Αρχαία Ελληνική Φιλολογία με άριστα summa cum laude, 1994). Θέμα της διδ. διατριβής: «Είκοσι οκτώ ελληνικοί πάπυροι από τη συλλογή της Χαϊδελβέργης, της Βιένης, των Αθηνών και του Καΐρου».

Λέκτωρ και επιστημονικός ερευνητής στο Πανεπιστήμιο του Σάλτσμπουργκ Αυστρίας 1994–1996), Επιστημονικός ερευνητής στην Αυστριακή Ακαδημία Επιστημών (1998 –2000), Λέκτωρ στο Πανεπιστήμιο της Βιένης (1999), Επίκουρος καθηγητής Αρχαίας Ελληνικής Φιλολογίας στο Τμήμα Κλασικών Σπουδών και Φιλοσοφίας του Πανεπιστημίου Κύπρου (2000), Επίκουρος (2000–2004), Αναπληρωτής (2004–2010), και Τακτικός καθηγητής (2010–σήμερα) Αρχαίας Ελληνικής Φιλολογίας και Παπυρολογίας στο Τμήμα Φιλολογίας της Φιλοσοφικής Σχολής του Πανεπιστημίου Αθηνών. ΣΕΠ στο Ελληνικό Ανοικτό Πανεπιστήμιο (ΕΛΠ 21, 2011–σήμερα). Επιπλέον, διδασκαλία εξαμηνιαίων προπτυχιακών και μεταπτυχιακών μαθημάτων στα Πανεπιστήμια Θράκης (2007–2008), Comenius Μπρατισλάβας (2008), Χαϊδελβέργης (2008–2009). Δεκάδες διαλέξεις σε ευρωπαϊκά και αμερικανικά πανεπιστήμια (2011–2013: Πανεπιστήμιο Βιένης, Νέας Υόρκης, Σικάγο (Loyola), Μίσιγκαν, Σινσινάτι, Bryn Mawr College).

Προπτυχιακός υπότροφος του ΙΚΥ  (1987–1990), διδακτορικός υπότροφος του ΙΚΥ (1991–1994). Επιστημονικός υπότροφος του κρατικού γερμανικού ιδρύματος Alexander von Humboldt-Stiftung (2008–2011) και της Βρετανικής Ακαδημίας Επιστημών (2009–2012). Άμισθος ερευνητής σε Πρόγραμμα «Κ. Καραθεοδωρή» του Πανεπιστημίου Πατρών (2004–2008) και σε Πρόγραμμα «Πυθαγόρας» του Τμήματος Ιστορίας και Αρχαιολογίας του Πανεπιστημίου Αθηνών (2005–2009).

Διευθυντής του Εργαστηρίου Κυπριακών Μελετών του Πανεπιστημίου Αθηνών (2013–σήμερα). Τακτικό μέλος στο Ακαδημαϊκό Συμβούλιο του «Κέντρου Ελληνιστικών Σπουδών Αλεξάνδρειας» και αναπληρωματικό μέλος στο Διοικητικό Συμβούλιο του ιδίου Κέντρου (2009–σήμερα). Κριτής στο Ίδρυμα Αλέξανδρος Ωνάσης, στο αυστριακό Εθνικό Ίδρυμα Ερευνών FWF, Der Wissenschaftsfonds, και σε πολλά διεθνή επιστημονικά περιοδικά. Μέλος της εκδοτικής επιτροπής της επιστημονικής σειράς «Papyrologische Kommentare zum Neuen Testament» (Vandenhoeck & Ruprecht, Göttingen) (2002–).

Eίναι μέλος πολλών ελληνικών και διεθνών επιστημονικών εταιρειών. Διατελεί Πρόεδρος της Ελληνικής Παπυρολογικής Εταιρείας και Ταμίας της Ελληνικής Ανθρωπιστικής Εταιρείας.

Η έρευνά του εστιάζεται στα πεδία της αρχαίας ελληνικής φιλολογίας, της παπυρολογίας, της παλαιογραφίας, της κριτικής του κειμένου έργων αρχαίων Ελλήνων συγγραφέων και της μελέτης της Καινής Διαθήκης. Έχει συμμετάσχει ως ομιλητής σε πολλά διεθνή συνέδρια με θέματα της αρχαίας ελληνικής φιλολογίας και της παπυρολογίας. Έχει δημοσιεύσει 12 βιβλία και περισσότερα από 120 επιστημονικά άρθρα και βιβλιοκρισίες σε συλλογικούς τόμους, διεθνή περιοδικά με κριτές και πρακτικά συνεδρίων.